**POZIV ZA MEDIJE**

**Poštovane, poštovani,**

**HRVATSKA AKADEMIJA ZNANOSTI I UMJETNOSTI**

**RAZRED ZA MEDICINSKE ZNANOSTI**

**KLINIKA ZA NEUROLOGIJU KBC SESTRE MILOSRDNICE**

**HRVATSKO DRUŠTVO ZA NEUROVASKULARNE POREMEĆAJE HRVATSKOG LIJEČNIČKOG ZBORA**

organiziraju i pozivaju Vas na

**I. ZNANSTVENI SIMPOZIJ**

pod naslovom

**MULTIPLA SKLEROZA U SVJETLU NOVIH**

**ZNANSTVENIH SPOZNAJA**

koji će se održati

**u srijedu, 10. travnja 2019. godine s početkom u 09.00 sati**

u Hrvatskoj akademiji znanosti i umjetnosti,

Trg Nikole Šubića Zrinskog 11, u Zagrebu

Multipla skleroza (MS) je kronična upalna imunološki posredovana bolest koja uzrokuje demijelinizacijske i neurodegenerativne promjene središnjeg živčanog sustava. Obilježena je multicentričnom upalnom destrukcijom mijelina, oštećenjem aksona i gubitkom oligodendrocita te stvaranjem demijelinizacijskih plakova.

U okviru simpozija, prikazat će se najnovije znanstvene spoznaje, od mogućnosti očuvanja zdravlja mozga, s obzirom da se tijek bolesti razlikuje od kliničke slike koja se sporo razvija do izrazito progresivnog oblika, koji dovodi do rane pojave teških neuroloških deficita i onesposobljenosti u oboljelih.

Kako oboljeli od MS nose visok rizik ranog nastanka invaliditeta, govorit će se o važnosti ranog postavljanja dijagnoze i znanstvenoj osnovi primjene terapije, s ciljem kontroliranja tijeka bolesti.

Raspravit će se i tema trudnoće i MS-e, upravo stoga što je MS bolest mladih osoba koje su u generativnoj dobi i trudnoća je bitno pitanje za oboljele, budući bolest na različite načine može utjecati na ostvarivanje potomstva.

Bit će prikazane mogućnosti liječenja primjenom terapijske afereze (TA) čiji se korisni učinci očituju kroz mehanizme uklanjanja antimijelinskih protutijela protiv oligodendocitnog glikoproteina, dok su sekundarni učinci odstranjenje citokina i drugih posrednika upale.

Bit će riječi i o najnovijim trendovima u neurorehabilitaciji. Novija istraživanja neurorehabilitacijskih procesa u MS razvijaju se u različitim smjerovima, od uloge neuroplastičnosti mozga do razvoja robotskih tehnologija. Ipak najvažniji je individualizirani pristup u liječenju i u neurorehabilitaciji, što će bolesnicima omogućiti bolju kvalitetu života i svakodnevnog funkcioniranja.

U prilogu Vam dostavljamo **Program simpozija**.

**Za više informacija**: akademkinja Vida Demarin, tajnik Razreda za medicinske znanosti HAZU, vida.demarin@gmail.com .

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću HAZU

Gordana Poletto Ružić